Home / sports / know how with an unusual record ekana stadium remembered in history
ऐसा नहीं है कि लखनऊ में पहले कभी अंतरराष्ट्रीय क्रिकेट मैच नहीं हुए हैं। यहां पहले से केडी सिंह बाबू स्टेडियम मौजूद है, लेकिन अंतरराष्ट्रीय मैच के लिहाज से ये कई मानकों को पूरा नहीं करता। इसी को देखते हुए पूर्व मुख्यमंत्री अखिलेश यादव की सरकार में यहां इकाना स्टेडियम का निर्माण कराया गया है। यह देश का तीसरा सबसे बड़ा स्टेडियम है। इस समय इकाना स्टेडियम चर्चा का विषय बना हुआ है।
यह खबर भी पढ़ें- कोरोना वायरस की वजह से टल सकता है आईपीएल 2020
बिना दर्शकों के होगा पहला ही मैच
दरअसल यहां 15 मार्च को भारत और दक्षिण अफ्रीका के बीच मैच सीरीज का दूसरा मैच होना है। पहला मैच धर्मशाला में होना था, जो खराब मौसम के चलते रद्द हो गया था। इस स्टेडियम में पहली बार अंतरराष्ट्रीय वनडे मैच खेला जाना है। यह आश्चर्य की बात है कि यहां पहला ही मैच बिना किसी दर्शकों की मौजूदगी में होगा। कोरोना वायरस के केस बढ़ने के कारण इसे बगैर दर्शकों की मौजूदगी के ही खेला जाएगा। स्टेडियम प्रशासन ने गुरुवार से ही इसके टिकटों की बिक्री बंद कर दी है। साथ ही जिन दर्शकों ने मैच का टिकट खरीद लिया था उनके टिकटों की धनराशि को वापस कर दिया जाएगा।
यह खबर भी पढ़ें- पूर्व स्पिनर सुनील जोशी बने चीफ सेलेक्टर, द. अफ्रीका के खिलाफ मचाया था कोहराम
खास है लखनऊ का इकाना स्टेडियम
मौजूदा प्रदेश सरकार ने इकाना स्टेडियम का नाम बदलकर अटल बिहारी वाजपेयी अंतरराष्ट्रीय स्टेडियम कर दिया है। 71 एकड़ में बना यह स्टेडियम अपने आप में बेहद खास है। यह स्टेडियम अंतरराष्ट्रीय मानकों के लिहाज से बनाया गया है। यहां 40 वीआईपी बॉक्स और 8 कॉरपोरेट लॉन्ज बनाए गए हैं। यह स्टेडियम अपने विश्वस्तरीय ड्रेसिंग रूम, मुंबई और कटक से मंगाई गई विशेष मिट्टी से बनी पिच, बेहतरीन ड्रेनेज सिस्टम आदि के कारण विशेष है। यहां ढाई हजार गाड़ियों के पार्किंग की सुविधा है। दर्शकदीर्घा में बैठे लोगों के लिए यहां 1800 वर्ग फीट की 2 स्क्रीन लगाई गई हैं, जिससे उन्हें मैच की पल-पल की खबर मिलती रहे।
लखनऊ में पहले भी हो चुके हैं अंतरराष्ट्रीय मैच
शहर के बीच हजरतगंज में बने केडी सिंह बाबू स्टेडियम की स्थापना 1957 में हुई थी। इस मैदान की दर्शक क्षमता 25,000 है। यहां अभी तक केवल एक-एक अंतरराष्ट्रीय टेस्ट और वनडे मैच हुआ है। केडी सिंह बाबू स्टेडियम में 27 अक्टूबर 1989 में पाकिस्तान और श्रीलंका के बीच वनडे मैच खेला गया था। वहीं वर्ष 1994 में 18 से 22 जनवरी को भारत और श्रीलंका के बीच टेस्ट मैच खेला गया था। इस मैच को भारत ने जीता था।
1994 में हुए टेस्ट मैच के दौरान शॉट लगाते सचिन तेंदुलकर
श्रीलंका के खिलाफ टीम इंडिया ने रचा था इतिहास
वर्ष 1994 में श्रीलंका के खिलाफ हुए मैच को भारतीय टीम ने शानदार तरीके से जीता था। इस मैच में सचिन तेंदुलकर ने अपने बेहतरीन खेल से लखनऊ वासियों का जबरदस्त तरीके से मनोरंजन किया था। भारत ने पहले बल्लेबाजी करते हुए दो दिन में 511 रनों का स्कोर बनाया था। इसमें सचिन तेंदुलकर के 142 और नवजोत सिंह सिद्धू के 124 रनों का योगदान था। मैच में सिद्धू ने जहां आठ छक्के और नौ चौके मारे थे, वहीं सचिन ने 22 चौके लगाए थे। श्रीलंका की टीम पहली पारी में 218 रनों के स्कोर पर ऑलऑउट हो गई थी। दूसरी पारी में भारत की ओर से फॉलोऑन खिलाने पर श्रीलंका की टीम 174 रनों पर सिमट गई थी। इस तरह टीम इंडिया ने यह मैच पारी और 119 रनों से जीत लिया था।
#ekanastadium #lucknownews #sachintendulkar #icc #bcci